Конакри

thumb
Конакри – Гвинея Республикасынын борбору. Административдик жактан өзгөчө зонага бөлүнгөн. Өлкөнүн батыш бөлүгүндө, Атлантика океанынын жээгинде, Томбо аралында (материк менен дамба аркылуу байланышат) жана Калум жарым аралында жайгашкан. Калкы 1,8 млн (2008). Эл аралык аэропорту бар. Деңиз порту. Шаар 1884-ж. француздар тарабынан негизделген. 1895–1958-жылдары Француздук Гвинеянын, 1958-жылдан көз каранды эмес Гвинея Республикасынын административдик борбору. Учурда өлкөдөгү ири шаар жана негизги порт (дээрлик сырткы соода жүргүзүлөт). Конакри – Гвинеянын ири өнөр-жай борбору. Тамак-аш (анын ичинде жемиш ширелери жана суусундуктар, консервалар, өсүмдүк майлары, пиво), химиялык (ацетилен, пластмасса буюмдары), текстиль, жыгаччылык, эмерек, тамеки өнөр-жай ишканалары, кыш заводу иштейт. Университет, политехникалык институт (Батыш Африкадагы эң ири), улуттук китепкана, улуттук музей (экспонаттардын бай коллекциясы), улуттук искусство мектеби (19б6) бар. Конакриде 1970-жылдан улуттук фестивалдар (искусство жана маданий) өткөрүлүп турат. Шаарга жакын жерден темир, боксит жана гранит казылып алынат. 

 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104-9

Категория:Гвинея
Категория:Африка мамлекеттеринин борборлору